Man word beskuldig van R150 miljoen se WVF-Ters-bedrog(Foto: Facebook) ŉ 29-jarige sakeman van Skinkwater, Hammanskraal naby Pretoria, het Maandag vlugtig in die gespesialiseerde handelsmisdaadhof verskyn op aanklag van korrupsie. Thabo Abel Simbini is tydens ŉ klandestiene operasie in hegtenis geneem deur beamptes van die direktoraat vir prioriteitsmisdaadondersoeke (die Valke). “Simbini is op heterdaad betrap toe hy omkoopgeld aan ŉ beampte van die departement van indiensneming en arbeid betaal het,” het Sipho Ngwema, woordvoerder van die nasionale vervolgingsgesag, in ŉ verklaring gesê. Impossible Solutions, ŉ maatskappy wat aan Simbini behoort, het na bewering vervalste eise by die Werkloosheidsversekeringsfonds se Covid-19-Ters-verligtingskema ingedien namens persone wat nie by die maatskappy werksaam is nie. Die maatskappy het vermoedelik reeds ŉ bedrag van R150 miljoen ontvang vir Ters-eise wat ingedien is. Die Valke se ondersoek oor Simbini se eise duur voort. “Simbini is versoek om nie te pleit nie en die saak is tot 18 November uitgestel vir verdere ondersoek en sodat die staatsaanklaer ŉ bedrogdossier kan opstel. Die beskuldigde bly in aanhouding. Die staat sal na verwagting sy aansoek om borgtog teenstaan.”